קרב מחנה רעים

קרב מחנה רעים התרחש ב-7 באוקטובר 2023 במחנה רעים, המהווה מפקדה של אוגדת עזה, כאשר חמאס פתח במתקפת פתע על ישראל. כוח של חמאס שמנה לפחות 120 מחבלים חדר לבסיס והרג 19 לוחמים. לאחר שעות של לחימה חזר צה"ל לשלוט בבסיס. לפי התחקירים הראשוניים, בתחילת מתקפת הפתע פרץ חמאס את גדר המערכת סביב רצועת עזה במוקדים רבים, ותוך כרבע שעה הגיעו מחבלים רבים, רכובים על טנדרים ואופנועים וחמושים היטב, אל מחנה רעים. לאחר קרב של 40–60 דקות 30 מחבלים הכניעו את השומרים ועשו דרכם פנימה. בחמ"ל הגיפו חיילי צה"ל את דלת הברזל שבכניסה אליו, והנותרים בחוץ המשיכו בלחימה במחבלים. מספר קצינים ששהו בחמ"ל החליטו אף הם לצאת ולהילחם על הבסיס ונפלו בקרב, ביניהם סא"ל סהר מכלוף, קצין התקשוב האוגדתי, וסרן ניתאי אמר. סרן אמר, קצין הנדסה, התריע במהלך השבועות שלפני הפלישה על חפצים חשודים שהונחו לאורך הגדר והציע להוציא סיורים לבדיקתם, ללא הצלחה. לאחר מספר חילופי אש במוקדים שונים בבסיס, המחבלים מתמקמים ברחבה המרכזית בבסיס ומשתלטים עליה. הם אף הורידו את דגל ישראל והניפו במקומו דגל חמאס. במקביל לקרב, בזמן שהמחבלים תקפו את בסיס האוגדה, בחמ"ל האוגדה המשיכו לנהל את הלחימה האוגדתית אל מול מתקפת המחבלים בכל הגזרה. תת-אלוף אבי רוזנפלד מפקד אוגדת עזה הבין את היקף המתקפה בשלב מוקדם ושידר לבור בקריה את פקודת "פרש פלשת", פקודת חירום צה"לית ומשטרתית למקרה של חדירה עוינת. בהתאם לכך הזניקה חטיבת המבצעים את כלל כוחות הכוננות של צה"ל, כולל יחידות מובחרות, בהן שייטת 13 ושלדג, גדודי הצנחנים וביסל"ח. בנוסף עוד חיילים נהרו דרומה, חלקם על דעת עצמם. מהתחקירים הראשוניים עולה כי רוזנפלד הורה במהירות לפתוח את המפקדה החליפית של אוגדת עזה. צעד לשעת חירום זה תורגל שבועיים קודם. אך הדרכים למפקדת האוגדה ברעים נחסמו על-ידי מחלקות רתק של הנוחבה. חדרי מלחמה נוספים במפקדה ברעים הועלו באש או נפגעו ממטחי פצמ"רים מרוכזים. גם התשתיות המבצעיות בבסיס נפגעו. מפקדים מהמטה המבצעי שהוקפצו מהבית הועברו בעקבות כך למפקדה החליפית. בשעה 11:00 לוחמי יחידת שלדג הגיעו ראשונים לסייע לבסיס המותקף וניהלו קרב קשה בנחיתות מספרית ובשעה 13:00 הגיע כוח נוסף מיחידת שלדג וכן כוח אחר מיחידה מובחרת, ודחקו את המחבלים אל אולם הספורט של הבסיס, וריתקו אותם שם עד להגעת מסוק קרב של חיל האוויר שירה לעבר הבניין והרג את המחבלים שבו. לפי הדיווח מיום הקרב, הקרב הסתיים לאחר שש בערב, לאחר 13 שעות של לחימה. במהלך הקרב קצין הגששים של אוגדת עזה, סא"ל עראמשה, ביצע תרגיל הונאה למחבלים. הוא הורה לגשש צעיר להסיר את מדיו ולקרוא למחבלים בערבית להתקרב אליו, תוך שהוא גורם להם לחשוב שהוא אחד המחבלים. כשיצאו ממקומות המסתור והיו קרובים אליו, ירה בהם סא"ל עראמשה מטווח קצר, והרג כמה מהם. יואב קרן, "שמענו את הירי בתוך האוגדה. נעלנו את החמ"ל והמשכנו לעבוד", באתר ynet, 27 באוקטובר 2023 גלי וינרב, ‏הקצין הבדואי שהתחזה למחבל והציל חיים של בסיס שלם, באתר גלובס, 15 בדצמבר 2023 לירן כוג'הינוף, "אתה מבין שזאת מלחמה": שלדג בקרב לשחרור אוגדת עזה ומחנה רעים, באתר כאן – תאגיד השידור הישראלי, 20 באוקטובר 2023 אורי לוי, המפקד שהציל את משפחתו מטבח - בתוך בסיס אוגדת עזה, באתר כאן – תאגיד השידור הישראלי, 21 באוקטובר 2023 אילן כפיר, אוגדת עזה נכבשה, ידיעות אחרונות: ספרי חמד, 2024, עמ' 64-72 פקודת פרש פלשת - הביטחוניסטים, באתר הביטחוניסטים, ‏21 בדצמבר 2023 יואב זיתון, 7/10 של מפקד אוגדת עזה הפורש: הרגע בו הכריז "פרש פלשת", האורות שכבו בחמ"ל המבוצר, באתר ynet, 10 ביוני 2024 רונן ברגמן, "ממה שאנחנו מבינים, התוכנית הייתה גדולה עוד יותר, וכללה משלוח חוליות מחבלים למרכז", באתר ynet, 13 באוקטובר 2023 יואב זיתון, בני ערובה באופקים ובארי, הושגה שליטה על מפקדת האוגדה אחרי קרבות קשים, באתר ynet, 7 באוקטובר 2023 אמיר בוחבוט‏, סיפור גבורה בלתי נתפס: קצין הגששים שהגן על ה"סמל" של פיקוד דרום, באתר וואלה, 14 באוקטובר 2023 אמיר בוחבוט‏, גבורת הגשש: גרם למחבלים לחשוב שהוא אחד מהם - והם חוסלו, באתר וואלה, 16 באוקטובר 2023 ערך זה הוא קצרמר בנושא קרבות ובנושא צה"ל. אתם מוזמנים לתרום לוויקיפדיה ולהרחיב אותו.